Document ID: 31995D0204

KOMMISSIONENS BESLUTNING af 31. maj 1995 om gennemførelse af artikel 20, stk. 2, i Rådets direktiv 89/106/EØF vedrørende byggevarer (95/204/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), ændret ved direktiv 93/68/EØF (2), særlig artikel 13, og
ud fra følgende betragtninger:
Ifølge artikel 13, stk. 3, i direktiv 89/106/EØF kan der benyttes to forskellige procedurer i forbindelse med attestering af en byggevares overensstemmelse; ifølge artikel 13, stk. 4, skal valget mellem de i artikel 13, stk. 3, omhandlede procedurer fastlægges af Kommissionen for en given vare eller varetype efter høring af Det Stående Byggeudvalg;
valget mellem de to procedurer skal træffes efter de kriterier, der er anført i artikel 13, stk. 4;
i henhold til artikel 13, stk. 4, skal Kommissionen i alle tilfælde vælge »den billigste procedure, der er forenelig med sikkerhedshensyn«; dette indebærer, at det ved attestering af overensstemmelse for en given vare eller varetype enten er nødvendigt at have en produktionskontrolordning i fabrikken på fabrikantens ansvar, eller der skal for bestemte byggevarer være grund til at antage, at et autoriseret certificeringsorgan skal inddrages af hensyn til opfyldelsen af kriterierne i artikel 13, stk. 4;
i henhold til artikel 13, stk. 4, skal den således fastlagte procedure anføres i mandaterne og i de tekniske specifikationer; derfor bør der benyttes den samme definition af varer eller varetyper som den, der anvendes i mandaterne og i de tekniske specifikationer;
der skal tages hensyn til, at de to procedurer, der er fastlagt i artikel 13, stk. 3, er nærmere beskrevet i bilag 3; det må derfor for hver vare eller varetype gøres klart i forhold til bilag 3, hvilke metoder der skal anvendes ved gennemførelsen af de to procedurer, idet visse ordninger ifølge bilag 3 skal anvendes fortrinsvis;
den procedure, der er anført i artikel 13, stk. 3, litra a), svarer til ordningerne i bilag 3, punkt 2, nr. ii), variant 1, uden løbende overvågning, samt variant 2 og 3, medens proceduren i artikel 13, stk. 3, litra b), svarer til ordningerne i bilag 3, punkt 2, nr. i) og 2), nr. ii), variant 1, med løbende overvågning;
de i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -
VEDTAGET FØLGENDE BESLUTNING:
Artikel 1
For byggevarer og byggevaretyper, der er anført i bilag 1, attesteres overensstemmelsen ved en procedure, hvorefter fabrikanten er eneansvarlig for en produktionskontrolordning i fabrikken, som sikrer, at varerne er i overensstemmelse med de relevante tekniske specifikationer.
Artikel 2
For byggevarer, der er anført i bilag 2, attesteres overensstemmelsen ved en procedure, hvorefter der som supplement til produktionskontrolordningen i fabrikken, som gennemføres af fabrikanten, inddrages et autoriseret certificeringsorgan i bedømmelsen og overvågningen af produktionskontrollen eller af selve varen.
Artikel 3
I standardiseringsmandaterne anføres det, hvilken procedure der skal anvendes til attestering af overensstemmelse i henhold til bilag 3.
Artikel 4
Denne beslutning er rettet til medlemsstaterne.
Udfærdiget i Bruxelles, den 31. maj 1995.

Labels: 7
3
1
11